กฎกระทรวง ฉบับที่ 5 (พ.ศ. 2532) ออกตามความในพระราชบัญญัติรถยนต์ พ.ศ. 2522
กฎกระทรวง
ฉบับที่ ๕
(พ.ศ. ๒๕๓๒)
ออกตามความในพระราชบัญญัติรถยนตร์
พ.ศ. ๒๕๒๒[๑]
 

อาศัยอำนาจตามความในมาตรา ๕ แห่งพระราชบัญญัติรถยนตร์ พ.ศ.
๒๕๒๒ ซึ่งแก้ไขเพิ่มเติมโดยพระราชบัญญัติรถยนตร์ (ฉบับที่ ๗) พ.ศ. ๒๕๓๐ และมาตรา ๗
วรรคสี่ แห่งพระราชบัญญัติรถยนตร์ พ.ศ. ๒๕๒๒ รัฐมนตรีว่าการกระทรวงคมนาคมออกกฎกระทรวงไว้ ดังต่อไปนี้

ข้อ ๑
ให้ยกเลิกความใน (๑) ของข้อ ๔ แห่งกฎกระทรวง ฉบับที่ ๖ (พ.ศ. 2524)
ออกตามความในพระราชบัญญัติรถยนตร์ พ.ศ. 2522 และให้ใช้ความต่อไปนี้แทน
(๑) เป็นแผ่นป้ายโลหะขนาดกว้าง ๑๕ เซนติเมตร ยาว ๓๐ เซนติเมตรพื้นแผ่นป้ายเป็นสีแดงสะท้อนแสง
แผ่นป้ายแบ่งออกเป็นสองบรรทัด บรรทัดบนเป็นตัวอักษรบอกหมวดนำหน้าหมายเลขเครื่องหมายพิเศษ
และระหว่างตัวอักษรบอกหมวดกับหมายเลขเครื่องหมายพิเศษ มีขีดตามทางยาวคั่นกลาง
บรรทัดล่างเป็นตัวอักษรบอกชื่อจังหวัด ลักษณะของตัวอักษรบอกหมวด ขีดระหว่างตัวอักษรบอกหมวดกับตัวเลขเครื่องหมายพิเศษ
ตัวเลขเครื่องหมายพิเศษ ตัวอักษรบอกชื่อจังหวัด และขอบแผ่นป้าย อัดเป็นรอยดุนสีดำ
ตัวอักษรบอกหมวดและตัวเลขเครื่องหมายพิเศษมีขนาดสูง ๗ เซนติเมตร กว้าง ๓เซนติเมตร
ขีดระหว่างตัวอักษรบอกหมวดกับตัวเลขเครื่องหมายพิเศษมีขนาดกว้าง ๑ เซนติเมตร ยาว
๑.๕ เซนติเมตรและตัวอักษรบอกชื่อจังหวัดมีขนาดสูง ๒ เซนติเมตร กว้าง ๑.๕ เซนติเมตร
ในแผ่นป้ายมีเครื่องหมายเป็นตัวอักษร ขส
อยู่ภายในวงกลม อัดเป็นรอยดุนนูนไว้ที่มุมล่างด้านขวาของแผ่นป้าย สามารถมองเห็นด้วยตาเปล่าได้

ข้อ ๒ เครื่องหมายพิเศษตามกฎกระทรวง
ฉบับที่ ๖ (พ.ศ. ๒๕๒๔) ออกตามความในพระราชบัญญัติรถยนตร์ พ.ศ. ๒๕๒๒
ที่ทางราชการได้จัดทำไว้แล้วก่อนวันที่กฎกระทรวงนี้ใช้บังคับนายทะเบียนจะออกให้แก่ผู้รับใบอนุญาตขับรถยนตร์หรือให้ผู้อื่นขับรถยนตร์ที่มีไว้เพื่อขายหรือเพื่อซ่อมได้ต่อไปไม่เกินสองปี
นับแต่วันที่กฎกระทรวงนี้ใช้บังคับ

ข้อ ๓
เครื่องหมายพิเศษตามกฎกระทรวง ฉบับที่ ๖ (พ.ศ. ๒๕๒๔) ออกตามความในพระราชบัญญัติรถยนตร์
พ.ศ. ๒๕๒๒ ที่นายทะเบียนได้ออกให้ไว้แล้วแก่ผู้รับใบอนุญาตขับรถยนตร์หรือให้ผู้อื่นขับรถยนตร์ที่มีไว้เพื่อขายหรือเพื่อซ่อมก่อนวันที่กฎกระทรวงนี้ใช้บังคับและนายทะเบียนจะออกให้แก่ผู้รับใบอนุญาตขับรถยนตร์หรือให้ผู้อื่นขับรถยนตร์ที่มีไว้เพื่อขายหรือเพื่อซ่อมตามข้อ
๒ แห่งกฎกระทรวงนี้ ให้ใช้ได้ต่อไป


ให้ไว้ ณ วันที่ ๑๖ สิงหาคม พ.ศ. ๒๕๓๒
นิคม แสนเจริญ
รัฐมนตรีช่วยว่าการกระทรวงคมนาคม
รักษาราชการแทนรัฐมนตรีว่าการกระทรวงคมนาคม
หมายเหตุ :- เหตุผลในการประกาศใช้กฎกระทรวงฉบับนี้ คือ
เนื่องจากได้มีการโอนอำนาจหน้าที่และกิจการบริหารบางส่วนของกรมตำรวจ
กระทรวงมหาดไทย ในส่วนที่เกี่ยวกับการปฏิบัติตามกฎหมายว่าด้วยรถยนตร์ไปเป็นของกรมการขนส่งทางบก
กระทรวงคมนาคม ตามพระราชบัญญัติโอนกิจการบริหารบางส่วนของกรมตำรวจ กระทรวงมหาดไทย
ไปเป็นของกรมการขนส่งทางบกกระทรวงคมนาคม พ.ศ. ๒๕๓๐
สมควรแก้ไขลักษณะของเครื่องหมายพิเศษซึ่งนายทะเบียนออกให้แก่ผู้รับใบอนุญาตขับรถยนตร์
หรือให้ผู้อื่นขับรถยนตร์ที่มีไว้เพื่อขายหรือเพื่อซ่อมให้สอดคล้องกับการโอนอำนาจหน้าที่ดังกล่าว
และโดยที่มาตรา ๒๗ วรรคสี่ แห่งพระราชบัญญัติรถยนตร์ พ.ศ. ๒๕๒๒ บัญญัติว่า
เครื่องหมายพิเศษให้เป็นไปตามแบบที่กำหนดในกฎกระทรวง จึงจำเป็นต้องออกกฎกระทรวงนี้

สิทธิกานต์/ปรับปรุง
๔ เมษายน
๒๕๖๒

วศิน/ตรวจ
๙ เมษายน
๒๕๖๒

[๑] ราชกิจจานุเบกษา
เล่ม ๑๐๖/ตอนที่ ๑๓๖/ฉบับพิเศษ หน้า ๒๘/๒๔ สิงหาคม ๒๕๓๒